12บจ.เสี่ยงจ่อจมนํ้าท่วม
สังเวยเปิดคลองสามวาเพิ่มนิคมบางชันลาดกระบังชํ้า
30 ต.ค. 2565

สังเวยเปิดคลองสามวาเพิ่มนิคมบางชันลาดกระบังชํ้า
12 บจ.เสี่ยงจมน้ำผลจากนิคมฯ บางชันลาดกระบัง น้ำจ่อท่วม 
สถานการณ์ล่าสุดน้ำได้เอ่อท่อระบายน้ำในพื้นที่นิคมอุตสาหกรรมบางชัน ส่งผลให้นิคมนี้รวมถึงนิคมฯ ลาดกระบังเสี่ยงเป็นพื้นที่ถูกน้ำท่วม
นักวิเคราะห์บริษัทหลักทรัพย์ (บล.) ดีบีเอสวิคเคอร์ส วิเคราะห์ว่าได้ส่งผลลบกับบริษัทจดทะเบียนที่มีการตั้งโรงงานหรือกิจการในเขตนิคมดังกล่าว โดยบริษัทจดทะเบียนที่ตั้งโรงงานอยู่ในนิคมอุตสาหกรรมบางชัน คือ บริษัท เพรซิเดนท์ เบเกอรี่ (PB) บริษัท ยูเนี่ยนพลาสติก (UP) บริษัท ยูเนี่ยนไพโอเนียร์ (UPF) และบริษัท แฮลเซี่ยน เทคโนโลยี่ (HTECH)
ด้านบริษัทจดทะเบียนในนิคมอุตสาหกรรมลาดกระบังหรืออยู่ในเขตลาดกระบังคือ บริษัท เคซีอี อีเลคโทรนิคส์ (KCE) และบริษัทย่อยคือ บริษัท ไทยลามิเนต แมนูแฟคเจอเรอร์ (TLM) บริษัท อุตสาหกรรม อีเล็คโทรนิคส์ (EIC) บริษัท เอส แอนด์ พี ซินดิเคท (S&amp;P) บริษัท กุลธรเคอร์บี้ (KKC) บริษัท เบอร์ลี่ ยุคเกอร์ (BJC) บริษัท โกลด์ไฟน์ แมนูแฟคเจอเรอส์ (GFM) บริษัท ไซแมท เทคโนโลยี (SIMAT)
นายพีท ริมชลา ประธานเจ้าหน้าที่บริหารและกรรมการผู้จัดการ HTECH ผู้ผลิตชิ้นส่วนฮาร์ดดิสก์ไดรฟ์ กล่าวว่า โรงงานหลักของบริษัทอยู่ที่นิคมฯ บางชัน 70-80% ของกำลังการผลิตทั้งหมด แนวรั้วด้านหลังติดกับคลองแสนแสบได้ทำแนวกั้นสูง 2.1 เมตรจากน้ำทะเลเกินกว่าระดับที่คาดว่าจะท่วม 1.8 เมตร 
นอกจากนี้ ตัวอาคารของโรงงานยังสูงกว่าระดับแนวกั้นดังกล่าว 60 เซนติเมตร และบริษัทได้กั้นกระสอบทรายติดกับตัวโรงงานสูงอีก 1 เมตร จากการติดตามระดับน้ำโดยตลอดเป็นไปในลักษณะค่อยๆ เพิ่มขึ้น ทำให้มีระยะเวลาในการเตรียมตัว 
“กรณีเลวร้ายสุดน้ำเข้าท่วมโรงงาน บริษัทได้เตรียมเครื่องสูบน้ำไว้รองรับแล้ว ทุกวันนี้ลูกค้าโทรศัพท์เข้ามาสอบถามตลอด บริษัทยังรับคำสั่งซื้อตามปกติ แต่ยอมรับว่าน้ำท่วมนิคม 7 แห่งกระทบต่อห่วงโซ่การผลิตเช่นกัน”
ขณะนี้มีผู้ผลิตฮาร์ดดิสก์ชาวญี่ปุ่นที่ถูกน้ำท่วมได้สั่งเครื่องจักรใหม่ 250 เครื่อง ทยอยเข้ามาสัปดาห์ละ 25 เครื่อง เพราะไม่สามารถคาดหวังความช่วยเหลือจากรัฐบาลได้ 
นายทองคำ มานะศิลปพันธ์ รองประธานกรรมการ SIMAT นิคมฯ ลาดกระบังสูงกว่านิคมฯ บางชัน และขณะนี้น้ำยังไม่มาถึง
สำหรับโรงงานของบริษัทที่ตั้งในนิคมนี้ผลิตฉลากพิมพ์ข้อความแปะอุปกรณ์ต่างๆ คิดเป็นรายได้ไม่ถึง 10% ของรายได้ทั้งหมดที่ตั้งโรงงานสูงกว่าถนน 1 เมตรหากน้ำท่วมไม่เกินนี้ไม่เสียหาย ขณะนี้ย้ายของขึ้นไปบนชั้น 2 และชั้น 3 หมดแล้ว
น.ส.ศรีแพร เตชะมาถาวร ประธานกรรมการบริหาร GFM กล่าวว่า โรงงานของบริษัทอยู่สูงกว่าพื้นถนนนิคมฯ ลาดกระบัง 1.50 เมตร แต่บริษัทได้ก่อกำแพงรอบโรงงานสูงขึ้นอีก 1 เมตร 
“ถ้าน้ำทะลักเข้ามาในโรงงานจะสร้างความเสียหายมาก เพราะบริษัทไม่สามารถเคลื่อนย้ายเครื่องจักรมูลค่า 30-40 ล้านบาท ที่ชั้น 1 ของโรงงานได้และหากต้องปิดกิจการก็จะทำให้เสียโอกาสทางธุรกิจ เพราะช่วงนี้เป็นช่วงมีคำสั่งซื้อจากลูกค้าเข้ามาค่อนข้างมาก ขณะที่บริษัทมีโรงงานเพียงแห่งเดียวเท่านั้น” น.ส.ศรีแพร กล่าว